ช่วยเหลือคนขับแท็กซี่ได้สมัคร มาตรา 40 รับเงินเยียวยา 5,000 บาท
นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) เปิดเผยถึงกรณีกลุ่มคนขับรถแท็กซี่ที่มีอายุเกิน 65 ปี ไม่ได้รับเงินเยียวยาจากรัฐบาล ในเรื่องนี้ ขอชี้แจงว่า ตามระเบียบประกันสังคมการรับสมัครมาตรา 40 ต้องมีอายุระหว่าง 15 - 65 ปีนั้น ทำให้คนขับแท็กซี่ที่อายุเกิน 65 ปี ไม่สามารถสมัครรับเงินเยียวยา 5,000 บาทได้ นายกรัฐมนตรี ได้รับทราบความเดือดร้อนของกลุ่มอาชีพผู้ขับรถแท็กซี่ และที่ประชุมคณะรัฐมนตรีได้มอบหมายให้กระทรวงคมนาคมดำเนินการจัดทำข้อเสนอโครงการเพื่อช่วยเหลือเยียวยา กลุ่มผู้ขับแท็กซี่ ที่ไม่สามารถสมัครเป็นผู้ประกันมาตรา 40 เนื่องจากมีคุณสมบัติอายุเกินที่สำนักงานประกันสังคมกำหนดไว้ เพื่อให้การช่วยเหลือเป็นไปอย่างครอบคลุมและทั่วถึงต่อไปด้วยแล้ว สำนักงานประกันสังคม ดำเนินการรับสมัครผู้ประกอบอาชีพอิสระที่มีอายุไม่เกิน 65 ปี ได้สมัครเป็นผู้ประกันตนมาตรา 40 แล้ว และได้โอนเงินช่วยเหลือเยียวยาคนละ 5,000 บาทไปแล้ว นอกจากนี้ นายสุชาติ ชมกลิ่น รัฐมนตรีว่าการกระทรวงแรงงาน เห็นถึงความลำบากของคนขับรถแท็กซี่ ที่ได้รับผลกระทบจากมาตรการล็อกดาวน์ในพื้นที่ควบคุมสูงสุด จึงได้ส่งต่อความจริงใจมอบถุงยังชีพ เพื่อนำไปแจกจ่ายให้กับคนขับรถแท็กซี่ ผ่านมูลนิธิเพื่อคนขับรถแท็กซี่แล้วกว่า 6,000 ชุด มอบข้าวสารอาหารแห้งให้กลุ่มแท็กซี่ไปแล้วกว่า 10,000 คน รวมทั้งได้จัดทำข้าวกล่องส่งแคมป์คนงานตามโครงการปันน้ำใจร้านค้าสู่แรงงาน